Karl Josef von Hefele

**Karl Joseph Hefele**, kjent fra 1853 som **Karl Josef von Hefele** (1809–1893) var en tysk katolsk kirkehistoriker og den tredje biskopen av bispedømmet Rottenburg.
## Liv og virke
### Bakgrunn
Karl Joseph Hefele ble født i Unterkochen i 1809, som sønn av en kongelig jernverksadministrator i Württemberg. Moren hans kom fra embetsadelen i det tidligere fyrstprostiet Ellwangen. Han gikk på *Ellwangen Gymnasium* fra 1817, og i 1825 begynte han på presteseminaret i Ehingen. Fra 1827 var han student ved *Wilhelmsstift* og studerte filosofi, filologi og katolsk teologi ved Universitetet i Tübingen. 
### Prest
Hefele ble ordinert til prest i 1833. Etter diverse aktiviteter, blant annet som kapellan og lærer på gymnasium, etterfulgte han sin lærer Johann Adam Möhler som professor i katolsk kirkehistorie i Tübingen i 1840. Sammen med Johannes von Kuhn ledet Hefele det ultramontane parti i Rottenburg bispedømme, men under påvirkning av revolusjonen etter 1848 forvandlet han seg til en moderat ultramontaner.

Fra 1842 til 1843 var han representant for velgerne i Oberamt Ellwangen i det andre kammer i Württemberg-landstendene. I 1853 ble han tildelt ridderkorset av Württembergs kroneorden, som var knyttet til en personlig adelstittel. I 1868 innkalte pave Pius IX ham til Roma for å forberede Det første Vatikankonsil. Han fikk i oppgave å utarbeide forretningsordenen for denne forsamling. Han var ideelt kvalifisert for denne oppgaven, etter å ha utgitt det første bind av sitt mest kjente verk, det ni bind lange «Konsilets historie», i 1855. Ytterligere seks bind fulgte frem til 1874, og bind åtte og ni ble videreført av Josef Hergenröther i 1887/1890.
### Biskop av Rottenburg
Den 17. juni 1869 ble Hefele valgt til biskop av Rottenburg bispedømme av domkapitlet. Valget ble ikke bekreftet av pave Pius IX før den 22. november 1869. Han ble ordinert til biskop den 29. desember 1869 av biskopen i Freiburg, Lothar von Kübel. Ingen av de to assisterende geistlige var biskoper.

Umiddelbart etter bispevielsen dro Hefele til konsilet, som allerede hadde begynt. Som konsildeltaker tilhørte han mindretallet som avviste dogmet om pavelig ufeilbarlighet, slik som Orleans' biskop Felix Dupanloup og Paris-erkebiskop Georges Darboy og innenfor denne gruppen adopterte han det historiske argumentet. Da dogmatiseringen av pavens ufeilbarlighet ikke kunne forhindres, forlot han og andre motstandere konsilet for tidlig i håp om en senere, begrensende revisjon; men konsilet ble aldri videreført. I en erklæring av 10. april 1871 aksepterte Hefele endelig konsilets avgjørelse for fredens skyld. Ved sin død hadde han også forsonet seg med kirkens myndigheter. Likevel hadde erfaringene fra konsilet knekt ham; kort tid før sin død i 1893 ødela han nesten hele sin skriftlige arv.

Han avsto alltid fra å ha setet i delstatsparlamentets andre kammer i Stuttgart, som fulgte med biskopsembetet.

Han fant sitt siste hvilested i biskopens krypt i kirkegården i Sülchen.

## Episkopalgenealogi
Hans episkopalgenealogi er:
* Biskop Johannes Wolfgang von Bodman (1651–1691)
* Biskop Marquard Rudolf von Rodt (1644–1704) *bispeviet 1690
* Biskop Alexander Sigismund von der Pfalz-Neuburg (1663–1737) *1691
* Biskop Johann Jakob von Mayr (1677–1749) *1719
* Biskop Joseph Ignaz Philipp von Hessen-Darmstadt (1699–1768) *1741
* Erkebiskop Klemens Wenzeslaus von Sachsen (1739–1812) *1766
* Erkebiskop Max Franz von Havsburg-Lothringen (1756–1801) *1785
* Biskop Kaspar Max Droste zu Vischering (1770–1846) *1795
* Biskop Josef Ludwig Alois von Hommer (1760-1836) *1824
* Erkebiskop Ferdinand August Maria Joseph Anton Spiegel zum Desenberg (1764-1835) *1825
* Erkebiskop Bernhard Boll, O. Cist. (1756-1836) *1827
* Erkebiskop Hermann Anton Constantin Franz Sales Johann Nepomuk von Vicari (1773-1868) *1832
* Biskop Wilhelm Emmanuel von Ketteler (1811–1877) *1850
* Biskop  Lothar von Kübel (1823-1881) *1868
* Biskop *Karl Josef von Hefele* (1809-1893) *1869

## Litteratur
* 
* 
* August Hagen: *Karl Joseph Hefele 1809–1893*. In: Ders., Gestalten aus dem schwäbischen Katholizismus. 2. Teil. Stuttgart: Schwabenverlag, 1950, S. 7–58 (Foto).
* Rudolf Reinhardt: *Hefele, Carl Josef*. In: Theologische Realenzyklopädie 14 (1985), S. 526–529.
* 
* Manfred Weitlauff: *Hefele, Karl Joseph (v.)*. In: Religion in Geschichte und Gegenwart (2000), Band 3, S. 1504.
* Albert Werfer: *Karl Joseph v. Hefele, Bischof von Rottenburg*. (= Deutschlands Episcopat in Lebensbildern; IV. Band, II. Heft = Ganze Sammlung XX. Heft). Woerl, Würzburg 1875
* Hubert Wolf (Hrsg.): *Zwischen Wahrheit und Gehorsam. Carl Joseph von Hefele (1809–1893)*. Schwabenverlag, Ostfildern 1994, ISBN 3-7966-0732-2.

## Referanser